
ΑΝΑΚΟΙΝΩΣΗ
Ε.Σ.Α.μεΑ.: 4ο Diabetes Empowerment Forum από την ΠΟΣΣΑΣΔΙΑ  
«”Δεν ζητάμε προνόμια, απαιτούμε ισότητα”: Η καρδιά του Διαβήτη χτύπησε δυνατά στη Θεσσαλονίκη» είναι ο τίτλος του δελτίου Τύπου της Πανελλήνιας Ομοσπονδίας Σωματείων - Συλλόγων Ατόμων με Σακχαρώδη Διαβήτη (Π.Ο.Σ.Σ.Α.Σ.ΔΙΑ.), μέλους της Ε.Σ.Α.μεΑ., για την ολοκλήρωση του 4ου Diabetes Empowerment Forum, που πραγματοποιήθηκε το Σάββατο 7 Νοεμβρίου 2026.
Στο Forum παραβρέθηκε και χαιρέτησε ο πρόεδρος της Εθνικής Συνομοσπονδίας Ατόμων με Αναπηρία (Ε.Σ.Α.μεΑ.), Ιωάννης Βαρδακαστάνης, ο υφυπουργός Εσωτερικών, αρμόδιος για θέματα Μακεδονίας και Θράκης, Κωνσταντίνος Γκιουλέκας, και ο Πρόεδρος του Συνδέσμου Ατόμων με Διαβήτη Κύπρου, Αντώνης Κωνσταντινίδης.                 
«Η διοργάνωση της Π.Ο.Σ.Σ.Α.Σ.ΔΙΑ., η οποία εκπροσωπεί 29 σωματεία από όλη την Ελλάδα, έφερε στο προσκήνιο τις σύγχρονες θεραπευτικές εξελίξεις, τις ανάγκες των ανθρώπων με Διαβήτη και τα προβλήματα που εξακολουθούν να δυσκολεύουν την καθημερινότητά τους.
Το 4ο Diabetes Empowerment Forum άφησε τις καλύτερες εντυπώσεις στη Θεσσαλονίκη, συγκεντρώνοντας το έντονο ενδιαφέρον όχι μόνο των ανθρώπων με Σακχαρώδη Διαβήτη, αλλά και της επιστημονικής κοινότητας. Η παρουσία διακεκριμένων επιστημόνων, η μεγάλη συμμετοχή και η ζεστή ατμόσφαιρα έδωσαν ξεχωριστό χαρακτήρα στη διοργάνωση, η οποία απέσπασε ιδιαίτερα θετικά σχόλια και αποτέλεσε θέμα συζήτησης και πέρα από τους χώρους του συνεδρίου, στην ίδια την πόλη.
Πίσω από τους αριθμούς, τις επιστημονικές παρουσιάσεις και τις διεκδικήσεις βρίσκονται άνθρωποι. Παιδιά που θέλουν να πηγαίνουν στο σχολείο με ασφάλεια, γονείς που αγωνιούν για το μέλλον τους, εργαζόμενοι που προσπαθούν να συνδυάσουν τις απαιτήσεις της ζωής με τη διαχείριση της νόσου και οικογένειες που ζητούν το αυτονόητο: αξιοπρεπή φροντίδα, ίσες ευκαιρίες και μια ζωή χωρίς αποκλεισμούς.
Ανησυχητική αύξηση των καταγεγραμμένων ατόμων με Διαβήτη
Ιδιαίτερη βαρύτητα είχαν τα νεότερα στοιχεία της Ηλεκτρονικής Διακυβέρνησης Κοινωνικής Ασφάλισης (ΗΔΙΚΑ) που διαθέτει η Π.Ο.Σ.Σ.Α.Σ.ΔΙΑ. Σύμφωνα με την επίσημη ενημέρωση του Οκτωβρίου 2026, 1.336.340 άτομα στην Ελλάδα έχουν ενταχθεί σε τουλάχιστον ένα θεραπευτικό πρωτόκολλο Σακχαρώδους Διαβήτη, έναντι 1.067.165 το 2021.
Πρόκειται για 269.175 περισσότερα καταγεγραμμένα άτομα μέσα σε μία πενταετία, αύξηση που ξεπερνά το 25% και καθιστά ακόμη πιο επιτακτική την ανάγκη για πρόληψη, έγκαιρη διάγνωση, επαρκώς στελεχωμένες δομές υγείας και ισότιμη πρόσβαση στις σύγχρονες θεραπείες.
Τα σημαντικότερα μηνύματα των επιστημονικών ομιλιών
Οι επιστήμονες που συμμετείχαν στο Forum ανέδειξαν τις δυνατότητες που προσφέρουν σήμερα οι νέες θεραπείες και τεχνολογίες, αλλά και τις προϋποθέσεις που απαιτούνται για να ωφεληθούν πραγματικά οι άνθρωποι με Διαβήτη.
Στα βασικά συμπεράσματα περιλαμβάνονται:
Οι νέες τεχνολογίες αλλάζουν την καθημερινότητα. Οι αισθητήρες συνεχούς καταγραφής γλυκόζης και τα αυτοματοποιημένα συστήματα χορήγησης ινσουλίνης συμβάλλουν στην ασφαλέστερη διαχείριση του Διαβήτη, περιορίζοντας μέρος της καθημερινής επιβάρυνσης.
Οι θεραπευτικές εξελίξεις ανοίγουν νέους δρόμους. Οι σύγχρονες θεραπευτικές επιλογές για τον Διαβήτη τύπου 2 δεν περιορίζονται μόνο στη ρύθμιση του σακχάρου. Ορισμένες προσφέρουν σημαντικά οφέλη στην καρδιαγγειακή και νεφρική υγεία.
Η πρόληψη των επιπλοκών δεν μπορεί να περιμένει. Η έγκαιρη αναγνώριση και αντιμετώπιση προβλημάτων, όπως η διαβητική νευροπάθεια και η χρόνια νεφρική νόσος, αποτελεί καθοριστικό παράγοντα για τη διατήρηση της ποιότητας ζωής.
Κανένα παιδί με Διαβήτη δεν πρέπει να αισθάνεται απροστάτευτο στο σχολείο. Η ασφαλής φοίτηση απαιτεί εξειδικευμένους σχολικούς νοσηλευτές, έγκαιρη στελέχωση, κατάλληλη εκπαίδευση και συνέχεια στη φροντίδα. Η έγκριση της νοσηλευτικής υποστήριξης δεν αρκεί όταν ο νοσηλευτής δεν βρίσκεται πραγματικά δίπλα στο παιδί.
Η γνώση είναι μέρος της θεραπείας. Η σωστή ενημέρωση, η διατροφική εκπαίδευση και η ενεργός συμμετοχή των ατόμων με Διαβήτη στις αποφάσεις που αφορούν την υγεία τους είναι απαραίτητες για την αποτελεσματική διαχείριση της νόσου.
Στο επιστημονικό πρόγραμμα συμμετείχαν, μεταξύ άλλων, ο Καθηγητής Παθολογίας - Σακχαρώδους Διαβήτη Νικόλαος Παπάνας, η παθολόγος με εξειδίκευση στον Διαβήτη Αθανασία Παπαζαφειροπούλου, ο παθολόγος - διαβητολόγος Δημήτριος Σκούτας, ο παθολόγος Αλέξανδρος Σαχινίδης, ο διαιτολόγος - διατροφολόγος Βασίλειος Τσιρώνης και η Πρόεδρος του Πανελλήνιου Συλλόγου Σχολικών Νοσηλευτών Αθηνά Πρωτόπαππα.
Την εκδήλωση τίμησαν επίσης με την παρουσία τους εκπρόσωποι της Εκκλησίας, επίσημοι προσκεκλημένοι, καθώς και εκπρόσωποι φορέων και συλλόγων.
Δύο νέες έρευνες της Π.Ο.Σ.Σ.Α.Σ.ΔΙΑ. με ιδιαίτερο ενδιαφέρον
Ξεχωριστή θέση στο Forum είχαν δύο νέες μελέτες παρατήρησης της Ομοσπονδίας, οι οποίες παρουσιάστηκαν για πρώτη φορά και φωτίζουν σημαντικές πλευρές της πρόληψης και της φροντίδας των ατόμων με Σακχαρώδη Διαβήτη.
Η πρώτη, που παρουσίασε η Επίκουρη Καθηγήτρια Παθολογίας του ΑΠΘ Όλγα Τσαχουρίδου, αφορούσε την εμβολιαστική κάλυψη των ατόμων με Σακχαρώδη Διαβήτη και ανέδειξε σημαντικά κενά στην ενημέρωση και την πρόληψη. Σύμφωνα με τα αποτελέσματα της έρευνας, το 58,5% των συμμετεχόντων δήλωσε ότι δεν είχε λάβει σύσταση από επαγγελματία υγείας για συγκεκριμένο εμβόλιο κατά τους προηγούμενους 12 μήνες, ενώ το 37,8% δεν γνώριζε εάν οι εμβολιαστικές ανάγκες των ενηλίκων με Διαβήτη διαφοροποιούνται ανάλογα με την ηλικία και τα άλλα προβλήματα υγείας τους. Τα ευρήματα αυτά αναδεικνύουν την ανάγκη για καλύτερη ενημέρωση, συστηματική καθοδήγηση και ενίσχυση της πρόληψης, ιδιαίτερα σε μια ομάδα πληθυσμού που διατρέχει αυξημένο κίνδυνο επιπλοκών από ορισμένες λοιμώξεις.
Η δεύτερη έρευνα, που παρουσίασε η Φιγαλεία Καραθάνου, Σύμβουλος σε θέματα πρόσβασης φαρμάκων στην αγορά και κανονιστικού πλαισίου, επικεντρώθηκε στις γνώσεις, τις αντιλήψεις και τις πρακτικές των ατόμων με Διαβήτη σχετικά με τη χρόνια νεφρική νόσο. Ιδιαίτερα ανησυχητικό είναι ότι μόλις το 52,5% των ερωτηθέντων χωρίς γνωστή νεφρική νόσο γνώριζε πως η πάθηση μπορεί να εξελίσσεται για μεγάλο χρονικό διάστημα χωρίς εμφανή συμπτώματα, ενώ, μεταξύ των συμμετεχόντων με ήδη διαγνωσμένη νεφρική νόσο ή δυσλειτουργία, μόνο το 41,9% δήλωσε ότι πραγματοποιούσε νεφρικό έλεγχο τουλάχιστον μία φορά τον χρόνο πριν από τη διάγνωση. Τα προκαταρκτικά αυτά ευρήματα αναδεικνύουν την ανάγκη για καλύτερη ενημέρωση, συστηματικό προληπτικό έλεγχο και έγκαιρη διάγνωση, ώστε να προστατεύεται αποτελεσματικότερα η νεφρική υγεία των ατόμων με Διαβήτη.
Οι δύο έρευνες ενισχύουν την ανάγκη να ακούγεται περισσότερο η φωνή των ίδιων των ανθρώπων με Διαβήτη και να αξιοποιούνται οι εμπειρίες και οι ανάγκες τους στον σχεδιασμό των πολιτικών υγείας.
Μια συνάντηση γεμάτη συγκίνηση, ζεστασιά και ελπίδα
Πέρα από τις επιστημονικές ομιλίες, το Forum είχε και μια ιδιαίτερα ανθρώπινη πλευρά. Πρόεδροι και μέλη Διοικητικών Συμβουλίων συλλόγων από διαφορετικές περιοχές της Ελλάδας βρέθηκαν ξανά μαζί. Άνθρωποι που γνωρίζονται μέσα από κοινούς αγώνες, που έχουν μοιραστεί αγωνίες, δυσκολίες, απογοητεύσεις αλλά και μικρές και μεγάλες νίκες.
Η ατμόσφαιρα ήταν ζεστή και συγκινητική. Οι συναντήσεις, οι συζητήσεις και η χαρά της προσωπικής επαφής θύμισαν σε όλους ότι πίσω από την Ομοσπονδία βρίσκονται άνθρωποι που προσφέρουν χρόνο, κόπο και ένα μεγάλο κομμάτι της ζωής τους για να βοηθήσουν άλλους ανθρώπους.
Ιδιαίτερα συγκινημένος, ο Πρόεδρος της Π.Ο.Σ.Σ.Α.Σ.ΔΙΑ., Χρήστος Δαραμήλας, αναφέρθηκε στους αγώνες που έχουν δοθεί όλα αυτά τα χρόνια, στις κατακτήσεις που ήρθαν με επιμονή και στις δυσκολίες που εξακολουθούν να υπάρχουν.
Υπογράμμισε ότι όσα έχουν επιτευχθεί δεν χαρίστηκαν, αλλά κερδήθηκαν μέσα από σκληρή προσπάθεια και συλλογικούς αγώνες. Και παρότι έχουν γίνει σημαντικά βήματα, πολλά ακόμη πρέπει να αλλάξουν.
Το πιο ουσιαστικό μήνυμά του ήταν πως η δύναμη της Π.Ο.Σ.Σ.Α.Σ.ΔΙΑ. βρίσκεται στους ανθρώπους της. Στους συλλόγους, στους εθελοντές, στους γονείς, στους ανθρώπους που συνεχίζουν να διεκδικούν ακόμη κι όταν κουράζονται, ακόμη κι όταν οι λύσεις αργούν να έρθουν.
Η Ομοσπονδία, τόνισε, είναι όλοι αυτοί οι άνθρωποι μαζί. Και μόνο μέσα από την ενότητα, την αλληλεγγύη και τη συλλογική προσπάθεια μπορούν να συνεχιστούν οι δίκαιες διεκδικήσεις για ίση μεταχείριση, αξιοπρέπεια και ουσιαστική συμμετοχή των ατόμων με Διαβήτη στην κοινωνία.
Ήταν μια στιγμή που θύμισε ότι οι αγώνες δεν μετριούνται μόνο με αποφάσεις, υπομνήματα και συναντήσεις με την Πολιτεία. Μετριούνται και με τις ζωές που γίνονται καλύτερες, με τα παιδιά που αποκτούν περισσότερη ασφάλεια, με τους ανθρώπους που βρίσκουν στήριξη εκεί όπου πριν ένιωθαν μόνοι.
Το νέο Διοικητικό Συμβούλιο της Π.Ο.Σ.Σ.Α.Σ.ΔΙΑ.
Στο 11ο Εκλογοαπολογιστικό Συνέδριο της Ομοσπονδίας, που πραγματοποιήθηκε την Παρασκευή 6 Νοεμβρίου 2026, επανεξελέγη Πρόεδρος ο Χρήστος Δαραμήλας, ο οποίος συμπληρώνει φέτος 12 χρόνια στην προεδρία της Π.Ο.Σ.Σ.Α.Σ.ΔΙΑ., με σημαντική δράση και σταθερό όραμα τη βελτίωση της ποιότητας ζωής και την προάσπιση των δικαιωμάτων των ατόμων με Σακχαρώδη Διαβήτη.
Η σύνθεση του νέου Διοικητικού Συμβουλίου έχει ως εξής:
Πρόεδρος: Χρήστος Δαραμήλας
Α΄ Αντιπρόεδρος: Γκόλφω Γεμιστού
Β΄ Αντιπρόεδρος: Αθανασία Καρούνου
Γενική Γραμματέας: Χριστίνα Ντάφη
Αναπληρώτρια Γενική Γραμματέας: Βασιλική Γούλα
Ταμίας: Πολυξένη Τορούνογλου
Α΄ Οργανωτική Γραμματέας: Χριστίνα Σουλιώτη
Β΄ Οργανωτική Γραμματέας: Σοφία Ζαμπάρα
Υπεύθυνη Δημοσίων Σχέσεων: Μαριέττα Μιχαήλ
Αναπληρώτρια Υπεύθυνη Δημοσίων Σχέσεων: Άννα Μαρία Χατζηαγγελίου
Μέλη: Λίνα Δόνη, Μαρία Σγουρού, Ελένη Σταθούλη, Γεώργιος Τσούτσας.
Πολύτιμη η συμβολή των χορηγών
Πολύτιμοι αρωγοί στην πραγματοποίηση του 4ου Diabetes Empowerment Forum στάθηκαν οι εταιρείες που στήριξαν έμπρακτα τη διοργάνωση, συμβάλλοντας στην επιτυχία της. Χρυσός Χορηγός ήταν η Novo Nordisk, ενώ σημαντική ήταν και η υποστήριξη των εταιρειών Abbott, Ascensia Diabetes Care, ΦΑΡΜΑΣΕΡΒ - Lilly και Roche. Στη διοργάνωση συνέβαλαν επίσης, ως συνεργαζόμενες εταιρείες, οι Eifron, GSK, Hemoglobe, Menarini Diagnostics, MedTrust και NDN, καθώς και οι χορηγοί AstraZeneca, Parapharm, Sibionics και Vivisol.
Η Π.Ο.Σ.Σ.Α.Σ.ΔΙΑ. ευχαριστεί θερμά όλες τις εταιρείες για την εμπιστοσύνη και την πολύτιμη συμβολή τους στην υλοποίηση αυτής της σημαντικής συνάντησης επιστημονικής γνώσης, ενημέρωσης και ενδυνάμωσης των ατόμων με Σακχαρώδη Διαβήτη».


Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: www.esaea.gr ή www.esamea.gr.

